Document ID: 32013D0030

32013D0030
L 024/740
SLUŽBENI LIST EUROPSKE UNIJE
PROVEDBENA ODLUKA KOMISIJE
od 16. studenoga 2012.
o donošenju prvog ažuriranog popisa područja od značaja za Zajednicu za crnomorsku biogeografsku regiju
(priopćena pod brojem dokumenta C(2012) 8234)
(2013/30/EU)
KOMISIJA EUROPSKIH ZAJEDNICA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (1), a posebno njezin članak 4. stavak 2. treći podstavak,
budući da:
(1)
Crnomorska biogeografska regija iz članka 1. točke (c) podtočke iii. Direktive 92/43/EEZ sastoji se od dijelova državnog područja Bugarske i Rumunjske na način kako je specificirano biogeografskom kartom koju je 20. travnja 2005. odobrio Odbor osnovan na temelju članka 20. navedene Direktive, dalje u tekstu „Odbor za staništa”.
(2)
U kontekstu procesa koji je pokrenut 1995. godine nužno je ostvarivati daljnji napredak u stvarnom osnivanju mreže Natura 2000, što predstavlja nužan element zaštite bioraznolikosti u Zajednici.
(3)
Početni popis područja od značaja za Zajednicu za crnomorsku biogeografsku regiju u smislu Direktive 92/43/EEZ donesen je Odlukom Komisije 2009/92/EZ (2). Na temelju članka 4. stavka 4. i članka 6. stavka 1. Direktive 92/43/EZZ dotična država članica treba odrediti područja uključena u popis područja od značaja za Zajednicu za crnomorsku biogeografsku regiju što je prije moguće i najkasnije u roku od šest godina, utvrđujući prioritete za očuvanje i potrebne mjere za očuvanje.
(4)
U kontekstu dinamičke prilagodbe mreže Natura 2000, pregledavaju se popisi od značaja za Zajednicu. Stoga je potrebno ažurirati popis područja od značaja za Zajednicu za crnomorsku biogeografsku regiju.
(5)
S jedne strane, potrebno je ažurirati popis područja od značaja za Zajednicu za crnomorsku biogeografsku regiju kako bi se uključila dodatna područja koja je država članica predložila nakon 2010. godine kao područja od značaja za Zajednicu za crnomorsku biogeografsku regiju u smislu članka 1. Direktive 92/43/EEZ. Obveze koje proizlaze iz članka 4. stavka 4. i članka 6. stavka 1. Direktive 92/43/EEZ primjenjuju se što je prije moguće za ova dodatna područja, a najkasnije u roku od šest godina od donošenja ove Odluke.
(6)
S druge strane, ažuriranje popisa područja od značaja za Zajednicu za crnomorsku biogeografsku regiju potrebno je da bi se odrazile eventualne promjene podataka vezanih za područja koje je država članica podnijela nakon donošenja početnog popisa Unije. U tom smislu ažurirani popis područja od značaja za Zajednicu za crnomorsku biogeografsku regiju predstavlja pročišćenu inačicu popisa područja od značaja za Zajednicu za crnomorsku biogeografsku regiju. Potrebno je naglasiti da se obveze koje proizlaze iz članka 4. stavka 4. i članka 6. stavka 1. Direktive 92/43/EEZ primjenjuju što je prije moguće za bilo koje područje uključeno u ovu Odluku, a najkasnije u roku od šest godina od donošenja popisa područja od značaja za Zajednicu u kojem je područje uključeno kao takvo prvi put.
(7)
Popisi područja predloženih za područja od značaja za Zajednicu za crnomorsku biogeografsku regiju u smislu članka 1. Direktive 92/43/EEZ proslijeđeni su Komisiji u razdoblju od ožujka 2007. do listopada 2011. u skladu s člankom 4. stavkom 1. Direktive 92/43/EEZ.
(8)
Popisi predloženih područja popraćeni su podacima o svakom području koje su države članice dostavile u obliku utvrđenom u Odluci Komisije 97/266/EZ od 18. prosinca 1996. o obliku podataka o područjima za predložena područja Natura 2000 (3).
(9)
Podaci uključuju kartu koju je proslijedila dotična država članica, naziv, mjesto i opseg područja, kao i podatke dobivene primjenom kriterija utvrđenih u Prilogu III. Direktivi 92/43/EEZ.
(10)
Na temelju nacrta popisa koji je Komisija sastavila u dogovoru sa svakom dotičnom državom članicom, koji također utvrđuje područja na kojima se nalaze prioritetna prirodna staništa ili prioritetne vrste, potrebno je donijeti ažurirani popis područja odabranih kao područja od značaja za Zajednicu za crnomorsku biogeografsku regiju.
(11)
Saznanja o postojanju i rasprostranjenosti prirodnih staništa ili vrsta stalno se mijenjaju kao posljedica nadzora u skladu s člankom 11. Direktive 92/43/EEZ. Iz tog je razloga izvršena ocjena i odabir područja na razini Zajednice uz korištenje najboljih trenutačno raspoloživih podataka.
(12)
Neke dotične države članice nisu predložile dovoljno područja za ispunjavanje zahtjeva Direktive 92/43/EEZ za određena staništa i vrste. Iz tog razloga u odnosu na takva staništa i vrste ne može biti zaključeno da je mreža Natura 2000 potpuna. Uzimajući u obzir kašnjenje u primanju podataka i postizanju dogovora s državama članicama, potrebno je donijeti ažurirani popis područja koji će biti potrebno revidirati u skladu s člankom 4. Direktive 92/43/EEZ.
(13)
S obzirom na to da su saznanja o postojanju i rasprostranjenosti određenih prirodnih staništa iz Priloga I. i vrsta iz Priloga II. Direktivi 92/43/EEZ i dalje nepotpuna, nije moguće donijeti zaključak je li mreža Natura 2000 potpuna ili nepotpuna. Popis treba revidirati, ako je potrebno, u skladu s člankom 4. Direktive 92/43/EEZ.
(14)
U interesu jasnoće i transparentnosti, Odluku 2009/92/EZ treba staviti izvan snage.
(15)
Mjere predviđene ovom Odlukom u skladu su s mišljenjem Odbora za staništa,
DONIJELA JE OVU ODLUKU:
Članak 1.
Prvi ažurirani popis područja od značaja za Zajednicu za crnomorsku biogeografsku regiju u skladu s člankom 4. stavkom 2. trećim podstavkom Direktive 92/43/EEZ nalazi se u Prilogu ovoj Odluci.
Članak 2.
Odluka 2009/92/EZ stavlja se izvan snage.
Članak 3.
Ova je Odluka upućena državama članicama.
Sastavljeno u Bruxellesu 16. studenoga 2012.

Labels: 20